রেলমন্ত্রী হিসাবে কৃতিত্বের জন্য অধুনা মুখ্যমন্ত্রী মমতা বন্দ্যোপাধ্যায়কে স্বীকৃতি দিতে চায় ইউক্রেনের একটি বিশ্ববিদ্যালয়। 
প্রশাসন সূত্রের খবর, ইউক্রেনের ‘ন্যাশনাল ইউনিভার্সিটি অফ রেলওয়ে ট্রান্সপোর্টে’র তরফে চিঠি দিয়ে জানানো হয়েছে, রেলমন্ত্রী হিসাবে মমতার সাফল্যকে সম্মান জানাতে চায় তারা। পাশাপাশি, মুখ্যমন্ত্রী হিসাবে উন্নয়নমূলক পদক্ষেপগুলির জন্যেও তাঁকে ‘অনরিস কজা ডক্টর’ উপাধি দিতে চায় বিশ্ববিদ্যালয়। বিশেষজ্ঞদের ব্যাখ্যায়, ওই উপাধির অর্থ সাম্মানিক ডক্টরেট ডিগ্রি দেওয়া হবে মুখ্যমন্ত্রীকে। সেই কারণে মমতাকে সেদেশে আমন্ত্রণ জানানো হয়েছে। তবে তিনি সেদেশে গিয়ে সম্মান গ্রহণ করবেন কি না সে ব্যাপারে চূড়ান্ত সিদ্ধান্ত হয়নি। বিষয়টি মুখ্যমন্ত্রীর বিবেচনাধীন রয়েছে বলে খবর।
প্রশাসনের একাংশ মনে করছে, রেলপথের আধুনিকীকরণের প্রক্রিয়া-সহ ‘ভিশন ২০২০’ নামের যে কর্মসূচি শুরু করেছিলেন তৎকালীন রেলমন্ত্রী মমতা, তারই স্বীকৃতি দিতে চায় ওই বিশ্ববিদ্যালয়। প্রসঙ্গত, কিছুদিন আগে নবান্নে গিয়ে রেলমন্ত্রী হিসাবে মমতার ভূমিকার ভূয়সী প্রশংসা করেছিলেন বর্তমান রেলমন্ত্রী সুরেশ প্রভুও। পাশাপাশি, মুখ্যমন্ত্রী হিসাবে তাঁর সামাজিক পদক্ষেপগুলিও দেশ-বিদেশের প্রশংসা কুড়িয়েছে। ‘কন্যাশ্রী’র মতো প্রকল্পও আন্তর্জাতিক স্বীকৃতি পেয়েছে। ইউক্রেনের বিশ্ববিদ্যালয়ের তরফে মুখ্যমন্ত্রীকে সম্মান জানানোর আগ্রহ প্রকাশে গোটা বিষয়টি আরও উচ্চতা পাবে বলে মনে করছেন আধিকারিকদের অনেকে।
প্রসঙ্গত, কয়েক মাস আগে দেহরাদূনের ‘লাল বাহাদুর শাস্ত্রী ন্যাশনাল অ্যাকাডেমি অফ অ্যাডমিনিস্ট্রেশনে’র তরফে বিশেষ বক্তৃতা করার জন্য মমতাকে আমন্ত্রণ জানানো হয়েছিল। ওই অ্যাকাডেমিতে নতুন আইএএস অফিসারদের প্রশিক্ষণ হয়ে থাকে। চলতি বছর প্রশিক্ষণ পর্ব শুরুর সময় সাম্মানিক বক্তৃতা করার কথা ছিল মমতার। কিন্তু অন্য কর্মসূচিতে ব্যস্ত থাকার কারণে সে সময় তিনি অ্যাকাডেমিতে যেতে পারেননি। প্রশাসনের অন্দরের খবর, মুখ্যমন্ত্রী অ্যাকাডেমিকে জানিয়েছেন, অন্য কোনও সময়ে তিনি ওই আমন্ত্রণ গ্রহণ করবেন।
আধিকারিকদের অনেকেই মনে করছেন, নরেন্দ্র মোদী সরকারের জমানায় নতুন আইএএস প্রশিক্ষণে মুখ্যমন্ত্রীকে বক্তৃতা দিতে আমন্ত্রণ জানানো তাৎপর্যপূর্ণ।